Diari Oficial de la Generalitat Valenciana


Sumari del DOGV 6902, del 14-11-2012 (2012/10542)

RESOLUCIÓ de 8 de novembre de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni marc de col·laboració entre la Generalitat i l'Associació Fòrum Solidari de la Comunitat Valenciana per l'Aigua i el Medi Ambient (FoSAMA).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6902

Data del DOGV
:   14-11-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/10859


Data del document
:   08-11-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 8 de novembre de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni marc de col·laboració entre la Generalitat i l'Associació Fòrum Solidari de la Comunitat Valenciana per l'Aigua i el Medi Ambient (FoSAMA). [2012/10427]  
La Generalitat i l'Associació Fòrum Solidari de la Comunitat Valenciana per l'Aigua i el Medi Ambient (FoSAMA) han subscrit, després de la tramitació prèvia reglamentària, el 18 de setembre de 2012, un conveni marc de col·laboració.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1016/2012, i que figura com a annex d'esta resolució.  
  
Valencia, 8 de novembre de 2012.- La directora general del Secretariat del Consell i Relacions amb les Corts: M.ª Teresa Lleó Alonso.  
  
  
Conveni marc de col·laboració entre la Generalitat, a través de la Conselleria d'Infraestructures, Territori i Medi Ambient, i l'Associació Fòrum Solidari de la Comunitat Valenciana per l'Aigua i el Medi Ambient (FoSAMA)  
  
València, 18 setembre de 2012  
  
Reunits  
D'una part, Isabel Bonig Trigueros, consellera d'Infraestructures, Territori i Medi Ambient, en virtut del Decret 11/2011, de 28 de juliol, del president de la Generalitat, pel qual es nomenen consellers, secretària i portaveu del Consell (DOCV 29.07.2011), en nom i representació d'esta, d'acord amb les facultats conferides per l'article 28 de la Llei 5/1983, de 30 de desembre, del Consell.  
I d'una altra, Manuel Lázaro Armengol, president de l'Associació Fòrum Solidari de la Comunitat Valenciana per l'Aigua i el Medi Ambient (FoSAMA), inscrita en el Registre d'Associacions de la Generalitat, amb el número KG-68-155548-I, en nom seu i representació, d'acord amb l'article 20.a dels estatuts de l'entitat.  
  
Exposen  
  
Primer  
El territori de la Comunitat Valenciana alberga una de les mostres més rellevants i valuoses de la biodiversitat en el context estatal i europeu, tant per les espècies de fauna i flora que la componen com pels hàbitats que acullen estos tàxons. La conservació a llarg termini i la recuperació d'este patrimoni natural constituïx una responsabilitat per a les institucions i el conjunt de la població valenciana. La dita conservació no sols és una condició necessària per a la qualitat de vida dels valencians i valencianes, sinó que constituïx, a més, la base sobre la qual es recolzen importants activitats socioeconòmiques com el turisme, l'agricultura tradicional, la ramaderia i altres.  
La recuperació i la conservació de la biodiversitat, els ecosistemes i els paisatges a la Comunitat Valenciana, en el marc de la infraestructura verda del territori, així com el suport i el foment de les activitats socioeconòmiques lligades a la seua preservació, necessiten actuacions concretes que han de ser afrontades a través de la col·laboració i la confluència pública i privada, alhora que es promou la participació social com a mecanisme necessari per a la seua adequada implementació.   
  
  
Segon  
La Generalitat és competent en matèria d'espais naturals protegits, d'acord amb l'article 49.1.10 de l'Estatut d'Autonomia de la Comunitat Valenciana, segons la redacció que en fa la Llei Orgànica 1/2006, de 10 d'abril, de Reforma de la Llei Orgànica 5/1982, d'1 de juliol, de l'Estatut d'Autonomia de la Comunitat Valenciana. Igualment, i d'acord amb l'article 50.6 de l'estatut esmentat, la Generalitat és competent, en el marc de la legislació bàsica de l'Estat, per al desplegament legislatiu i l'execució en matèria de protecció del medi ambient, sense perjuí de les seues pròpies facultats per a establir normes addicionals de protecció.   
  
Per la seua banda, l'article 1.3 de la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, establix que constituïxen este tipus d'espais les àrees o fites geogràfiques que continguen elements o sistemes naturals de particular valor, interés o singularitat, tant deguts a l'acció i evolució de la naturalesa, com derivats de l'activitat humana, que es consideren mereixedors d'una protecció especial.   
Així mateix, l'article 19.bis de la Llei 4/2004, de 30 de juny, d'Ordenació del Territori i Protecció del Paisatge, definix la infraestructura verda de la Comunitat Valenciana com l'estructura territorial bàsica formada per les àrees i elements territorials d'alt valor ambiental, cultural i visual, les àrees crítiques del territori que hagen de quedar lliures d'urbanització, i l'entramat territorial de corredors ecològics i funcions que posen en relació tots els elements anteriors.  
  
  
Tercer  
La integració efectiva dels espais naturals, de les àrees d'interés ambiental i, en general, del patrimoni natural de la Comunitat Valenciana en el seu entorn territorial i social més pròxim, incidint en el seu desenrotllament sostenible i en la qualitat de vida dels seus ciutadans, és un pilar bàsic de l'actuació de la Conselleria d'Infraestructures, Territori i Medi Ambient. En coherència amb això, i atenent les seues funcions sobre conservació i gestió del medi natural i la planificació i gestió de la infraestructura verda, esta conselleria considera important per a la conservació i la gestió sostenible del patrimoni natural de la Comunitat Valenciana la col·laboració entre la Generalitat, els propietaris particulars de terrenys i les entitats socials i ciutadanes implicades.  
  
La Conselleria d'Infraestructures, Territori i Medi Ambient considera necessari promoure iniciatives de conservació i gestió del medi natural en l'àmbit privat, per a afavorir la conservació i la posada en valor dels recursos ambientals a través del seu coneixement i de l'aprofitament ordenat d'estos. Este àmbit privat, així mateix, és molt favorable per a acostar els propietaris de terrenys a les iniciatives i mecanismes de conservació i gestió del medi, la qual cosa millora la participació dels distints sectors socials i econòmics en estos.   
  
  
Quart  
L'article 3.9 de la Llei 42/2007, de 13 de desembre, del Patrimoni Natural i de la Biodiversitat, definix la custòdia del territori com el conjunt d'estratègies o tècniques jurídiques a través de les quals s'impliquen els propietaris i usuaris del territori en la conservació i ús dels valors i els recursos naturals, culturals i paisatgístics. La mateixa norma definix, en l'article 37, les entitats de custòdia del territori com a organitzacions públiques o privades, sense ànim de lucre, que duen a terme iniciatives que incloguen la realització d'acords de custòdia del territori per a la conservació del patrimoni natural i la biodiversitat.  
D'esta manera, la norma bàsica estatal atorga una rellevància remarcable al concepte i la pràctica de la custòdia del territori, àmpliament estesa en el conjunt de l'Estat des de fa anys, i la implantació de la qual troba en la Comunitat Valenciana una de les comunitats autònomes més avançades, amb nombroses entitats dedicades a esta finalitat i amb un nombre creixent d'acords de custòdia del territori entre estes i nombrosos propietaris de terrenys.   
  
Quint  
L'article 72.1 de la ja mencionada Llei 42/2007 (d'ara en avant Llei PNB) establix que les administracions públiques fomentaran la custòdia del territori per mitjà d'acords entre entitats de custòdia i propietaris de finques privades o públiques que tinguen per objectiu principal la conservació del patrimoni natural i la biodiversitat. Igualment, reconeix a l'Administració general de l'Estat la possibilitat, quan siga titular de terrenys situats en espais naturals, de desplegar acords de cessió total o parcial de la gestió d'estos a entitats de custòdia.  
D'altra banda, l'article 73.1 d'esta llei insta les comunitats autònomes a regular els mecanismes i les condicions per a incentivar les externalitats positives dels terrenys ubicats en espais protegits o en aquells en els quals hi haja acords de custòdia del territori degudament formalitzats pels seus propietaris davant d'entitats de custòdia.   
  
  
Sext  
FoSAMA, Associació Fòrum Solidari de la Comunitat Valenciana per l'Aigua i el Medi Ambient, amb CIF L96438908 i degudament inscrita en el Registre d'Associacions de la Generalitat és una entitat que té entre els seus principals objectius promoure i donar suport a la participació activa en la conservació del territori i els seus valors per mitjà dels mecanismes que faciliten la custòdia del territori.   
Per a això, i d'acord amb els articles 4, 5 i 6 dels seus estatuts, establix entre altres actuacions promoure i participar en actuacions de conservació, protecció i investigació del medi ambient i la fauna; promoure i desenrotllar activitats d'educació i sensibilització ambiental tant en espais protegits o no com en espais artificials; suport i col·laboració tècnica, jurídica, documental i econòmica a persones, associacions, entitats ciutadanes i organismes de qualsevol tipus interessats en la protecció del medi ambient com les entitats de custòdia que funcionen en l'àmbit d'actuació de l'associació i promoure la seua constitució; difondre les metodologies de la custòdia del territori entre els agents directament i indirectament implicats i entre la societat en general, amb especial atenció als propietaris privats i als ajuntaments, i accedir a recursos destinats a projectes de custòdia del territori i canalitzar la seua distribució cap a la implantació i el desenrotllament d'estos projectes.  
  
  
Sèptim  
La Conselleria d'Infraestructures, Territori i Medi Ambient considera estratègic donar suport a la implantació i al desenrotllament de la custòdia del territori en la Comunitat Valenciana com a ferramenta per a la conservació i l'ús racional dels seus valors i recursos naturals, culturals i paisatgístics, i manifesta, per tant, la seua voluntat d'impulsar esta metodologia de conservació i participació social en el marc territorial de la Comunitat Valenciana.   
FoSAMA, Associació Fòrum Solidari de la Comunitat Valenciana per l'Aigua i el Medi Ambient, pot representar un paper rellevant en esta estratègia, tenint en compte el seu caràcter d'entitat sense ànim de lucre, relacionada, al seu torn, per nombroses associacions, entitats, institucions i persones compromeses amb el medi ambient a la Comunitat Valenciana.   
  
Clàusules  
  
Primera. Objecte  
La finalitat del present conveni marc és promoure la implantació i el desenrotllament de la custòdia del territori com a instrument efectiu per al coneixement, la conservació, la divulgació i l'ús racional dels recursos naturals, el patrimoni natural i els paisatges de la Comunitat Valenciana, a través de:  
a) L'actuació de les administracions públiques en este camp.  
b) La implicació dels propietaris privats de finques i terrenys.  
c) L'estímul a la creació i funcionament d'entitats de custòdia del territori.  
d) La participació de qualssevol altres agents, públics o privats, la contribució dels quals siga rellevant per a la consecució de la finalitat perseguida, amb especial referència als centres d'investigació, empreses privades, cooperatives agrícoles, etcètera.  
  
Segona. Compromisos de FoSAMA  
Per al desenrotllament del present conveni, FoSAMA, l'Associació Fòrum Solidari de la Comunitat Valenciana per l'Aigua i el Medi Ambient, adquirix els compromisos següents:   
a) Actuar com a interlocutor qualificat davant de l'Administració, les institucions, els centres d'investigació i els agents implicats, a fi d'impulsar i desenrotllar l'ús de la custòdia del territori.   
b) Informar les entitats de custòdia i altres agents rellevants respecte a les novetats que es produïsquen en este àmbit, per mitjà de l'ús dels mitjans i tecnologies més adequats i de la participació en els fòrums pertinents.   
c) Divulgar les metodologies de la custòdia del territori entre els agents directament o indirectament implicats i la societat valenciana en general, amb especial referència als propietaris i gestors privats de terrenys.   
d) Facilitar la formació i la capacitació bàsica per a professionals i voluntaris de la custòdia del territori a través de presentacions tècniques, tallers, cursos, intercanvi d'experiències, publicacions, pàgines web i qualsevol altre mitjà que es considere adequat.   
e) Impulsar el desplegament legislatiu, fiscal, econòmic i social per a la custòdia del territori davant de les administracions, organitzacions de la propietat i societat civil en l'àmbit de la Comunitat Valenciana.   
f) Impulsar projectes per a la implantació de metodologies de custòdia del territori en aspectes clau de la gestió territorial i ambiental de la Generalitat, en particular els espais naturals protegits, la Xarxa Natura 2000, la conservació de la biodiversitat, la gestió forestal i la protecció i gestió de paisatges, tot això en el marc de la infraestructura verda del territori.  
g) Col·laborar amb la Conselleria d'Infraestructures, Territori i Medi Ambient en la regulació dels mecanismes i les condicions per a incentivar les externalitats positives dels terrenys ubicats en espais naturals protegits o en aquells en què hi haja acords de custòdia del territori degudament formalitzats pels seus propietaris davant d'entitats de custòdia.   
h) Impulsar i col·laborar amb la conselleria competent en medi ambient en la dinamització socioeconòmica de l'àrea d'influència dels parcs naturals de la Comunitat i reforçar el compromís cap al medi ambient i en el desenrotllament fiscal econòmic legislatiu i social que facilite la seua implantació.  
i) Divulgar i posar en valor productes i servicis diferenciats que s'obtenen dins dels parcs naturals de la Comunitat, en els quals s'ubiquen, identificant els productes certificats amb l'autenticitat, la salut, les coses naturals, el que s'ha fet com tota la vida.  
j) Facilitar la formació i la capacitació bàsica per a professionals voluntaris i públic en general que participe en activitats socioeconòmiques en els espais naturals a través de presentacions tècniques, tallers, cursos, intercanvi d'experiències, publicacions, pàgines web i qualsevol altre mitjà que es considere adequat.   
k) Difondre i divulgar els valors de protecció i conservació de la naturalesa i la sostenibilitat de les activitats humanes en relació amb les activitats en els espais naturals.  
  
Tercera. Compromisos de la Conselleria d'Infraestructures, Territori i Medi Ambient  
Per la seua banda, la conselleria competent en medi ambient, com a contribució al desenrotllament dels objectius mencionats en el present document, durà a terme les actuacions següents:   
a) Reconéixer FoSAMA com a interlocutor vàlid davant de l'Administració, en qualitat de promotor d'entitats de custòdia del territori i de la dinamització d'espais naturals als efectes de les matèries que són objecte del present conveni.   
b) Atribuir a la unitat de la conselleria que considere més adequada, les funcions administratives, de coordinació i interlocució general relacionades amb l'objecte del present conveni.  
c) Incloure en les seues disposicions normatives la figura de la custòdia del territori com a instrument rellevant per a la conservació i posada en valor del patrimoni natural, cultural i paisatgístic de la Comunitat Valenciana, dins del marc de la planificació i gestió de la infraestructura verda, així com potenciar la dinamització i valoració en els espais naturals protegits de les activitats socioeconòmiques compatibles i sostenibles amb la protecció i conservació del medi ambient.  
  
d) Col·laborar amb els seus mitjans materials i personals a la conservació i la gestió sostenible del patrimoni natural de la Comunitat Valenciana i la col·laboració entre la Generalitat, els propietaris particulars de terrenys i les entitats socials i ciutadanes implicades en la custòdia del territori.  
  
Quarta. Comissió mixta  
Per al seguiment del desplegament i aplicació del present conveni marc, es constituirà una comissió mixta amb la participació de dos membres de la Conselleria d'Infraestructures, Territori i Medi Ambient, nomenats pel director general de Medi Natural, i dos membres de FoSAMA. Esta comissió es reunirà una vegada a l'any per a avaluar el desenrotllament del conveni i el grau de compliment dels objectius perseguits.  
  
Quinta. Convenis singulars  
A l'empara del que establix el present conveni marc, la Generalitat, a través de la Conselleria d'Infraestructures, Territori i Medi Ambient podrà establir amb FoSAMA convenis singulars per al desenrotllament de treballs d'assessorament, disseny de materials o projectes, realització d'estudis o qualssevol altres que siguen d'interés a ambdós parts.   
  
  
Sexta. Vigència  
El present conveni entrarà en vigor el dia de la seua firma i s'estendrà per un període de quatre anys, amb la voluntat de renovació anual a partir d'este període inicial. La renovació del conveni es produirà de manera automàtica llevat que, en funció de les valoracions fetes per la comissió mixta, una de les parts considere convenient la no-renovació del conveni. En este últim cas la part interessada notificarà, de forma justificada i amb l'antelació d'almenys tres mesos, la voluntat de no seguir la relació pactada una vegada finalitzat el termini de vigència.  
  
  
Sèptima. Finalització  
Seran causes de resolució del present conveni, a més del que establix el punt anterior, l'acord mutu de les parts firmants, la impossibilitat sobrevinguda de complir la finalitat per a la qual ha sigut subscrit o l'incompliment del que s'hi ha estipulat.  
  
Octava. Competència jurisdiccional  
Este conveni té caràcter administratiu i, sense perjuí del que disposa la clàusula anterior, les qüestions litigioses que puguen sorgir en la seua interpretació i compliment i que no puga resoldre la comissió mixta seran de coneixement i competència de l'orde jurisdiccional contenciós administratiu.  
  
Novena. Incidència econòmica per a la Generalitat  
L'aplicació i execució d'este conveni, incloent-hi a este efecte tots els actes jurídics que es puguen dictar per al seu desplegament o execució, no podran tindre cap incidència en la dotació de tots i cada un dels capítols de gasto assignats a la Conselleria d'Infraestructures, Territori i Medi Ambient, i en tot cas serà atesa amb els mitjans personals i materials d'esta.  
  
I, en prova de conformitat amb el que s'ha exposat anteriorment, firmen el present conveni els reunits, en tres exemplars, en el lloc i la data abans indicats.  
  
La consellera d'Infraestructures, Territori i Medi Ambient: Isabel Bonig Trigueros.  
El president de FoSAMA, Fòrum Solidari de la Comunitat Valenciana per l'Aigua i el Medi Ambient: Manuel Lázaro Armengol.